Document ID: 32008L0058

ΟΔΗΓΊΑ 2008/58/ΕΚ ΤΗΣ ΕΠΙΤΡΟΠΉΣ
της 21ης Αυγούστου 2008
για τροποποίηση, με σκοπό την προσαρμογή της στην τεχνική πρόοδο, για 30ή φορά, της οδηγίας 67/548/ΕΟΚ του Συμβουλίου περί προσεγγίσεως των νομοθετικών, κανονιστικών και διοικητικών διατάξεων που αφορούν την ταξινόμηση, συσκευασία και επισήμανση των επικινδύνων ουσιών
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 67/548/ΕΟΚ του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων που αφορούν την ταξινόμηση, συσκευασία και επισήμανση των επικινδύνων ουσιών (1), και ιδίως το άρθρο 28,
Εκτιμώντας τα ακόλουθα:
(1)
Το παράρτημα Ι της οδηγίας 67/548/ΕΟΚ περιλαμβάνει κατάλογο επικινδύνων ουσιών με λεπτομερή στοιχεία για την ταξινόμηση και την επισήμανση κάθε ουσίας. Ο κατάλογος αυτός πρέπει να επικαιροποιηθεί ώστε να περιλαμβάνει νέες κοινοποιηθείσες ουσίες και περαιτέρω ήδη υφιστάμενες ουσίες, καθώς και για την προσαρμογή ορισμένων καταχωρήσεων στην τεχνική πρόοδο. Επιπλέον, είναι απαραίτητο να διαγραφούν από το παράρτημα αυτό οι καταχωρήσεις για ορισμένες ουσίες. Η ταξινόμηση και η επισήμανση ουσιών που περιέχουν βενζόλιο πρέπει να μεταβληθεί ώστε να απηχεί το γεγονός ότι το βενζόλιο ταξινομείται ως μεταλλαξιογόνο, ενώ κάποιες καταχωρήσεις πρέπει να υποδιαιρεθούν, δεδομένου ότι η προσφάτως προστεθείσα ή αναθεωρηθείσα φυσικοχημική ταξινόμηση δεν ισχύει για όλες τις ουσίες που καλύπτονται από τις καταχωρήσεις αυτές.
(2)
Η ταξινόμηση και η επισήμανση των ουσιών που απαριθμούνται στην παρούσα οδηγία πρέπει να αναθεωρούνται με βάση την εξέλιξη των επιστημονικών γνώσεων. Στο πλαίσιο αυτό, λαμβανομένων υπόψη των πρόσφατων προκαταρκτικών, μερικών και μη αξιολογηθέντων από ανεξάρτητους κριτές στοιχείων που υπέβαλε η βιομηχανία, πρέπει να εξεταστούν με ιδιαίτερη προσοχή τα περαιτέρω αποτελέσματα των επιδημιολογικών μελετών για τις βορικές ενώσεις που καλύπτει η παρούσα οδηγία, συμπεριλαμβανομένης της διεξαγόμενης στην Κίνα μελέτης, καθώς και τα πορίσματα των συζητήσεων που διεξήχθηκαν στο Διεθνές Κέντρο Ερευνών για τον Καρκίνο (IARC) σχετικά με την ταξινόμηση των ουσιών που περιέχουν νικέλιο ή τυχόν άλλα νέα σημαντικά επιστημονικά ευρήματα ή ερμηνείες δεδομένων που χρησιμοποιήθηκαν για την κατάρτιση των τελευταίων προτάσεων σχετικά με τις ενώσεις νικελίου που καλύπτονται από την παρούσα οδηγία.
(3)
Στο προοίμιο του παραρτήματος Ι πρέπει να τροποποιηθούν ή να προστεθούν ορισμένες σημειώσεις, ώστε να αποσαφηνιστούν οι υποχρεώσεις των παραγωγών, των διανομέων και των εισαγωγέων ορισμένων ουσιών, κατά τρόπον ώστε να απηχούν το γεγονός ότι το βενζόλιο, εκτός των υπολοίπων επιδράσεων, έχει ταξινομηθεί και ως μεταλλοξιογόνο και να ληφθεί δεόντως υπόψη ότι η ταξινόμηση και η επισήμανση στο παράρτημα Ι σε ότι αφορά τις φυσικοχημικές ιδιότητες δεν ισχύουν εφόσον από τις δοκιμές προκύπτει ότι η συγκεκριμένη μορφή εμπορικώς διακινούμενης ουσίας έχει διαφορετικές φυσικοχημικές ιδιότητες. Η σημείωση 6 στο προοίμιο του παραρτήματος Ι επιβάλλεται να διαγραφεί, δεδομένου ότι οι διατάξεις της εν λόγω σημείωσης δεν ισχύουν πλέον από την ημερομηνία θέσης σε ισχύ της απόφασης 2001/60/ΕΚ της Επιτροπής (2). Κατά συνέπεια, η παραπομπή στη σημείωση 6 επιβάλλεται να διαγραφεί από ορισμένες καταχωρήσεις του παραρτήματος. Θα πρέπει να προστεθεί νέα σημείωση 7 στο προοίμιο του παραρτήματος Ι, ώστε τα κράματα νικελίου να ταξινομηθούν ως προς την ευαισθητοποίηση βάσει του οικείου ποσοστού απελευθέρωσης νικελίου και όχι βάσει της συγκέντρωσής του.
(4)
Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο των οδηγιών που αποβλέπουν στην κατάργηση των τεχνικών εμποδίων στις συναλλαγές επικινδύνων ουσιών και παρασκευασμάτων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα Ι της οδηγίας 67/548/ΕΟΚ τροποποιείται ως εξής:
1.
Το προοίμιο τροποποιείται ως εξής:
α)
η σημείωση Η αντικαθίσταται από το κείμενο του παραρτήματος 1Α·
β)
η σημείωση Θ αντικαθίσταται από το κείμενο του παραρτήματος 1Β·
γ)
η σημείωση Ν αντικαθίσταται από το κείμενο του παραρτήματος 1Γ·
δ)
το κείμενο του παραρτήματος 1Δ προστίθεται ως σημείωση Ρ·
ε)
η σημείωση 6 διαγράφεται·
στ)
το κείμενο του παραρτήματος 1Ε προστίθεται ως σημείωση 7.
2.
Οι καταχωρήσεις που αντιστοιχούν στις καταχωρήσεις του παραρτήματος 1ΣΤ αντικαθίστανται από τις καταχωρήσεις του εν λόγω παραρτήματος·
3.
Οι καταχωρήσεις του παραρτήματος ΙΖ της παρούσας οδηγίας παρεμβάλλονται κατά τη σειρά των καταχωρήσεων του παραρτήματος Ι της οδηγίας 67/54/ΕΟΚ·
4.
Οι καταχωρήσεις του παραρτήματος 1Η της παρούσας οδηγίας διαγράφονται.
Άρθρο 2
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο έως την 1η Ιουνίου 2009. Ανακοινώνουν αμέσως στην Επιτροπή το κείμενο των εν λόγω διατάξεων και τον πίνακα αντιστοιχίας μεταξύ αυτών των διατάξεων και της οδηγίας.
Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν αναφορά στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος αυτής της αναφοράς καθορίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 21 Αυγούστου 2008.

Labels: 3
1
15
20